text: Minister overvejer tog til Billund 
  29 november 2013 kl. 13.03
  Regeringen overvejer Dansk Folkepartis krav om en togbane til Billund, men det kræver, at Dansk Folkeparti siger ja til en ny bro over Vejle fjord.
  Dansk Folkeparti er kritisk overfor regeringens togplan.
  Partiet mener, at de 4,3 mia. kr., som en togbro over Vejle fjord koster, er for dyrt.
  - Vi vil hellere bruge pengene på en togbane til Billund og en renovering af de regionale baner i Jylland. Det giver bedre togdrift for de samme penge, siger trafikordfører Kim Christiansen til jp.dk.
  Men hvis Dansk Folkeparti vil have en bane til Billund, så skal de også stemme for den nye togbro over Vejle fjord, siger transportminister Pia Olsen Dyhr.
  - Jeg har noteret mig, at Dansk Folkeparti hellere vil have en stikbane til Billund i stedet for Vejle Fjordbroen, siger Pia Olsen Dyhr til Ritzau.
  - Men der må man bare se i øjnene, at det ikke kan lade sig gøre at servicere en stikbane til Billund uden en Vejle Fjordbro. For så vil der ikke være plads på Vejle Station.
  - Så hvis vi skal have en stikbane til Billund - og det kigger vi på - så kræver det også en Vejlefjord Bro, siger Pia Olsen Dyhr.
  